คนแม่เมาะบุกหน้าทำเนียบฯ ท้วงสัญญารัฐ
ประชาไท-22 มี.ค.2548คนแม่เมาะบุกหน้าทำเนียบรัฐบาล ยื่นหนังสือถึงนายกรัฐมนตรี เผยไม่มีความคืบหน้าในการอพยพชาวบ้านออกนอกพื้นที่ที่ได้รับผลกระทบจากโรงไฟฟ้าแม่เมาะ อีกทั้งเจ้าหน้าที่ยังเพิกเฉย ไม่ยอมดำเนินคดีผู้บุกรุกครอบครองพื้นที่ที่ใช้รองรับการอพยพของชาวบ้านแต่อย่างใด นางมะลิวัลย์ นาควิโรจน์ เลขานุการเครือข่ายผู้ป่วยสิทธิแม่เมาะ จ.ลำปาง เปิดเผยกับประชาไท ว่า ได้พาชาวบ้านจาก อ.แม่เมาะ จ.ลำปาง เข้ายื่นหนังสือถึง พ.ต.ท.ทักษิณ ชินวัตร นายกรัฐ มนตรี ที่หน้าทำเนียบรัฐบาล เพื่อขอให้เร่งดำเนินการอพยพชาวบ้านออกจากพื้นที่ที่ได้รับสารพิษจากโรงไฟฟ้าแม่เมาะโดยเร็ว ที่ผ่านมา ทางอำเภอแม่เมาะได้พาสื่อมวลชนและชาวบ้านลงพื้นที่ พร้อมเครื่องจักรกลเพื่อทำการปรับพื้นที่ รองรับการอพยพของชาวบ้าน แต่สุดท้าย ก็ไม่มีการดำเนินการใดๆ เลย โดยเฉพาะกรณี ที่มีกลุ่มผู้มีอิทธิพลเข้าไปบุกรุกพื้นที่ป่าผืนดังกล่าว แต่ก็ไม่ได้มีการจับกุมหรือดำเนินคดีใดเลย ซึ่งถือว่า ฝ่ายรัฐพยายามสร้างภาพ แต่ไม่มีความจริงใจที่เร่งแก้ปัญหาแกนนำชาวบ้านแม่เมาะ กล่าว นางมะลิวัลย์ กล่าวอีกว่า รัฐบอกว่าจะเร่งแก้ปัญหา แต่กลับสร้างปัญหาให้กับชาวบ้านอย่างต่อเนื่อง การมาทำเนียบรัฐบาลในครั้งนี้ ทุกคนต้องเรี่ยไรเงินกันมาคนละ50 บาท ซึ่งทุกวันนี้ ต้องอยู่กันอย่างลำบากแล้ว และต้องทนอยู่กับสารพิษจนล้มป่วยกันทั้งหมู่บ้าน ซึ่งหากการเรียกร้องในครั้งนี้ไม่เป็นผล ชาวบ้านจะพึ่งกระบวนการยุติธรรม โดยยื่นฟ้องร้องศาลปกครองกัน ในกรณีที่หน่วยงานรัฐเพิกเฉย ไม่ยอมดำเนินการแก้ไขปัญหา ในขณะที่กลุ่มชาวบ้านแม่เมาะ ได้ไปยื่นหนังสือที่หน้าทำเนียบรัฐบาล มีชาวบ้านแม่เมาะอีกกลุ่มหนึ่ง นำโดยนายสมบูรณ์ เตชะเต่ย แกนนำชาวบ้าน ได้ไปยื่นหนังสือฉบับเดียวกันถึงนายสุพจน์ หอมชื่น นายอำเภอแม่เมาะ แต่ได้การปฏิเสธ โดยอ้างว่า ไม่ได้ระบุชื่อถึงนายอำเภอ ชาวบ้านจึงได้พากันไปยื่นหนังสือถึง นายอมรทัต นิรัติศยกุล ผู้ว่าราชการจังหวัดลำปาง ในวันเดียวกัน ทั้งนี้ มติคณะรัฐมนตรี เมื่อวันที่ 9 พ.ย.2547 ได้เห็นชอบให้มีความช่วยเหลือราษฎรบ้านหัวฝาย บ้านห้วยคิง บ้านห้วยเป็ด และบ้านหัวฝายหล่ายทุ่ง อ.แม่เมาะ จ.ลำปาง จำนวน 669 ครอบครัว ที่ได้รับผลกระทบจากปัญหามลพิษจากโรงไฟฟ้าถ่านหินแม่เมาะ โดยให้มีการอพยพไปอยู่พื้นที่ใหม่ที่รัฐจัดหาพื้นที่รองรับ อีกทั้งช่วยดำเนินการขนย้ายและก่อสร้างที่อยู่อาศัยให้นั้น โดยทางอำเภอได้พิจารณาพื้นที่บริเวณบ้านห้วยรากไม้ ม.5 ต.สบป้าด อ.แม่เมาะ จ.ลำปาง เป็นพื้นที่รองรับ แต่สุดท้ายก็ยังไม่มีความคืบหน้าแต่อย่างใด 
ประชาไท-22 มี.ค.2548 คนแม่เมาะบุกหน้าทำเนียบรัฐบาล ยื่นหนังสือถึงนายกรัฐมนตรี เผยไม่มีความคืบหน้าในการอพยพชาวบ้านออกนอกพื้นที่ที่ได้รับผลกระทบจากโรงไฟฟ้าแม่เมาะ อีกทั้งเจ้าหน้าที่ยังเพิกเฉย